HU Az Európai Unió Hivatalos Lapja L 192/39

A BIZOTTSÁG 668/2013/EU RENDELETE

(2013. július 12.)

a 396/2005/EK európai parlamenti és tanácsi rendelet II. és III. mellékletének a bizonyos termékekben, illetve azok felületén található 2,4-DB, dimetomorf, indoxakarb és piraklosztrobin szermaradék-határértékének tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel a növényi és állati eredetű élelmiszerekben és takarmányokban, illetve azok felületén található megengedett növényvédőszer-maradékok határértékéről, valamint a 91/414/EGK tanácsi irányelv módosításáról szóló, 2005. február 23-i 396/2005/EK európai parlamenti és tanácsi rendeletre (1) és különösen annak 14. cikke (1) bekezdésének a) pontjára és 49. cikkének (2) bekezdésére,

mivel:

(1) A 2,4-DB, az indoxakarb és a piraklosztrobin tekintetében a 396/2005/EK rendelet II. melléklete és III. mellékletének B. része megállapította a megengedett szermaradék-határértékeket (a továbbiakban: MRL-ek). A dimetomorf tekintetében a határértékeket a 396/2005/EK rendelet III. mellékletének A. része állapította meg.

(2) Szükség van bizonyos technikai kiigazítások elvégzésére, különösen a „2,4 DB” hatóanyag nevét „2,4-DB” névvel kell felváltani. A 396/2005/EK rendelet II. mellékletét és III. mellékletének B. részét ezért ennek megfelelően módosítani kell.

(3) A 2,4-DB tekintetében érvényben lévő MRL-ekkel kapcsolatban az Európai Élelmiszerbiztonsági Hatóság (a továbbiakban: Hatóság) a 396/2005/EK rendelet 12. cikke (2) bekezdésének megfelelően, a 12. cikk (1) bekezdésével összefüggésben indokolással ellátott véleményt adott ki (2). A Hatóság a szermaradék meghatározásának módosítását javasolta. A Hatóság arra a következtetésre jutott, hogy az árpaszem, zabszem, rozsszem és búzaszem, a sertés húsa, zsírja, mája és veséje, a szarvasmarhafélék, a juh és kecske, valamint a tehéntej, juhtej és kecsketej vonatkozásában egyes információk nem állnak rendelkezésre, és a kockázatkezelők részéről további vizsgálatra van szükség. Mivel nem áll fenn veszély a fogyasztókra nézve, e termékek MRL-jét a 396/2005/EK rendelet II. mellékletében a jelenlegi szinten, vagy a Hatóság által meghatározott szinten állapítják meg. Ezeket az MRL-eket e rendelet közzétételét követő két éven belül rendelkezésre álló információkat figyelembe véve felülvizsgálják.

(4) A dimetomorf tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, a 12. cikk (1) bekezdésével összefüggésben indokolással ellátott véleményt adott ki (3). A Hatóság a szermaradék meghatározásának módosítását javasolta. A Hatóság az ananász, a burgonya, az újhagyma, az uborka, az apró uborka, a cukkini, a dinnye, a karalábé, az endívia, a cikóriasaláta, a bab (friss, hüvely nélküli), a mák és a repcemag, a sertés húsa, zsírja, mája és veséje, a szarvasmarhafélék, a juh és kecske, valamint a baromfihús, a baromfizsír, a baromfimáj, a tehéntej, juhtej és kecsketej, valamint a madarak tojása vonatkozásában az MRL-ek csökkentését javasolta. Más termékek esetében a jelenlegi MRL-ek emelését, vagy változatlanul hagyását javasolta. A Hatóság arra a következetésre jutott, hogy a földi szeder, a málna és a paraj vonatkozásában egyes információk nem állnak rendelkezésre és a kockázatkezelők részéről további vizsgálatra van szükség. Mivel nem áll fenn veszély a fogyasztókra nézve, e termékek MRL-jét a 396/2005/EK rendelet II. mellékletében a jelenlegi szinten vagy a Hatóság által meghatározott szinten állapítják meg. Ezeket az MRL-eket e rendelet közzétételét követő két éven belül rendelkezésre álló információkat figyelembe véve felülvizsgálják. Az egyéb gyökér- és gumószöldségek tekintetében az MRL-eket a Hatóság által meghatározottól eltérő szinten kell megállapítani a Németországtól származó, a helyes mezőgazdasági gyakorlatról szóló kiegészítő információk alapján, feltéve, hogy nem áll fenn veszély a fogyasztókra nézve. A fokhagyma, a vöröshagyma, a mogyoróhagyma, a brokkoli, a fejeskáposzta, a leveles káposztafélék, a fejes saláta, az endívia, a paraj, a mangold és a zeller tekintetében az első mondatban említett vélemény kiadását követően a Hatóság további véleményeket adott ki az MRL-ek vonatkozásában (4) (5). Az említett vélemények figyelembevétele indokolt.

(5) Az indoxakarb tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, a 12. cikk (1) bekezdésével összefüggésben indokolással ellátott véleményt adott ki (6). A Hatóság a szermaradék meghatározásának módosítását javasolta. A Hatóság javasolta az MRL-ek csökkentését a fürtös áfonyára, a ribizlire, az egresre, a csipkebogyóra, a faeperre, az azarolra, a fekete bodzára, a kelbimbóra, a fejeskáposztára, az endíviára, a földimogyoróra, a repcemagra és a szemeskukoricára vonatkozóan. Más termékek esetében a jelenlegi MRL-ek emelését, vagy változatlanul hagyását javasolta. A Hatóság arra a következetésre jutott, hogy az alma, a brokkoli, a karfiol, a galambbegysaláta, a zsombor, a rukola, a brassica (káposztafélék) levele és gyökere, a baromfihús, a baromfizsír, a baromfimáj és a madarak tojása vonatkozásában egyes információk nem állnak rendelkezésre és a kockázatkezelők részéről további vizsgálatra van szükség. Mivel nem áll fenn veszély a fogyasztókra nézve, e termékek MRL-jét a 396/2005/EK rendelet II. mellékletében a jelenlegi szinten, vagy a Hatóság által meghatározott szinten kell megállapítani. Ezeket az MRL-eket e rendelet közzétételét követő két éven belül rendelkezésre álló információkat figyelembe véve felülvizsgálják. A szamóca, a málna a kínai kel, a galambbegysaláta, a bab (friss, hüvelyes), a kardonna, az édeskömény, a rebarbara tekintetében az első mondatban említett vélemény kiadását követően a Hatóság további véleményeket adott ki az MRL-ek vonatkozásában (7). Az említett vélemény figyelembevétele indokolt.

(6) A piraklosztrobin tekintetében érvényben lévő MRL-ekkel kapcsolatban a Hatóság a 396/2005/EK rendelet 12. cikke (2) bekezdésének megfelelően, a 12. cikk (1) bekezdésével összefüggésben indokolással ellátott véleményt adott ki (8). A Hatóság ezért az MRL csökkentését javasolta az endívia és a (száraz) csillagfürt vonatkozásában. Más termékek esetében a jelenlegi MRL-ek emelését, vagy változatlanul hagyását javasolta. A Hatóság arra a következetésre jutott, hogy a csemegeszőlő, a zeller, a gyapotmagvak és a kávébab vonatkozásában egyes információk nem állnak rendelkezésre és a kockázatkezelők részéről további vizsgálatra van szükség. Mivel nem áll fenn veszély a fogyasztókra nézve, e termékek MRL-jét a 396/2005/EK rendelet II. mellékletében állapítják meg a jelenlegi szinten, vagy a Hatóság által meghatározott szinten. Ezeket az MRL-eket e rendelet közzétételét követő két éven belül rendelkezésre álló információkat figyelembe véve felülvizsgálják. A narancs, a leveles káposztafélék, a lenmag, a földimogyoró, a mák, a szezámmag, a repcemag, a mustármag, a gyapotmagvak, a pórsáfrány, a borágó, a magvas gomborka és a ricinusbab tekintetében az első mondatban említett vélemény kiadását követően a Hatóság további véleményeket adott ki az MRL-ek vonatkozásában (9) (10). Az említett vélemények figyelembevétele indokolt. A cseresznye, az őszibarack, a szilva, a szamóca, a földi szeder, a málna, a fürtös áfonya, a papaja, a vöröshagyma, az ehető héjú kabakosok, az árpa, a zab, a rozs, a cirok és a búza tekintetében az első mondatban említett vélemény kiadását követően a Codex Alimentarius Bizottság (CAC) (11)„Codex MRL”-eket (a továbbiakban: CXL-ek) fogadott el a piraklosztrobin vonatkozásában. Indokolt figyelembe venni az említett CXL-eket, kivéve azokat, amelyek nem biztonságosak valamely európai fogyasztói csoportra nézve, és amelyek esetében az Unió fenntartást jelentett be a Codex Alimentarius Bizottságnál (12).

(7) A Hatóság indokolással ellátott véleménye alapján, és a tárgy szempontjából jelentős tényezőket figyelembe véve, a megengedett szermaradék-határértékekre vonatkozóan a szükséges módosítások megfelelnek a 396/2005/EK rendelet 14. cikke (2) bekezdésében megfogalmazott követelményeknek.

(8) Az új MRL-ek kapcsán – a Kereskedelmi Világszervezeten keresztül – kikérték az Unió kereskedelmi partnereinek véleményét, és megállapításaikat figyelembe vették.

(9) A módosított MRL-ek érvénybe lépése előtt elegendő időt kell biztosítani arra, hogy a tagállamok és az érdekelt felek felkészülhessenek az MRL-ek módosításából fakadó új kötelezettségek teljesítésére.

(10) A 396/2005/EK rendelet II. mellékletét és III. mellékletének A. és B. részét ezért ennek megfelelően módosítani kell.

(11) A termékek zavartalan forgalmazása, feldolgozása és fogyasztása érdekében a rendelet átmeneti intézkedéseket ír elő azokra a termékekre, amelyeket az MRL-ek módosítását megelőzően a jogszabályi előírások betartása mellett állítottak elő, valamint azokra, amelyekkel kapcsolatban igazolt, hogy a fogyasztók magas szintű védelme továbbra is biztosított.

(12) Az e rendeletben előírt intézkedések összhangban vannak az Élelmiszerlánc- és Állategészségügyi Állandó Bizottság véleményével, és sem az Európai Parlament, sem a Tanács nem ellenezte azokat,

ELFOGADTA EZT A RENDELETET:

1. cikk

A 396/2005/EK rendelet II. és III. melléklete e rendelet mellékletének megfelelően módosul.

2. cikk

A 2014. február 2-a előtt a jogszabályi előírások betartása mellett előállított termékekre a 396/2005/EK rendelet továbbra is az e rendeletben szereplő módosítások nélkül alkalmazandó:

1. a 2,4-DB hatóanyagok és a dimetomorf tekintetében minden termékben és azok felületén;

2. az indoxakarb hatóanyag tekintetében minden termékben és azok felületén, kivéve a fejessalátát és az endíviát (széleslevelű batáviai endívia);

3. a piraklosztrobin hatóanyag tekintetében minden termékben és azok felületén, kivéve az endíviát (széleslevelű batáviai endívia).

3. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ezt a rendeletet 2014. február 2-től kell alkalmazni.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2013. július 12-én. a Bizottság részéről az elnök José Manuel BARROSO

(1) HL L 70., 2005.3.16., 1. o.

(2) Európai Élelmiszerbiztonsági Hatóság; Review of the existing maximum residue levels (MRLs) for 2,4-DB according to Article 12 of Regulation (EC) No 396/2005. (A 2,4-DB érvényben lévő szermaradék-határértékének a 396/2005/EK rendelet 12. cikke szerinti felülvizsgálata). EFSA Journal, 2011; 9(10): 2420. [35 oldal].

(3) Európai Élelmiszerbiztonsági Hatóság; Review of the existing maximum residue levels (MRLs) for dimethomorph according to Article 12 of Regulation (EC) No 396/2005. (A dimetomorf érvényben lévő szermaradék-határértékének a 396/2005/EK rendelet 12. cikke szerinti felülvizsgálata). EFSA Journal, 2011; 9(8): 2348. [64 oldal].

(4) Európai Élelmiszerbiztonsági Hatóság; „Modification of the existing MRLs for dimethomorph in spinach and beet leaves (chard)” (A parajban és a répalevélben (mángold) előforduló dimetromorf tekintetében érvényben lévő MRL-ek módosítása). EFSA Journal, 2011; 9(11): 2437. [24 oldal].

(5) Európai Élelmiszerbiztonsági Hatóság; Modification of the existing MRLs for dimethomorph in several vegetable crops (A dimetomorf egyes zöldségterményekre vonatkozó jelenlegi MRL-jeinek módosításáról). EFSA Journal, 2012; 10(7): 2845. [35 oldal].

(6) Európai Élelmiszerbiztonsági Hatóság; Review of the existing maximum residue levels (MRLs) for indoxacarb according to Article 12 of Regulation (EC) No 396/2005. (Az indoxakarb érvényben lévő szermaradék-határértékének a 396/2005/EK rendelet 12. cikke szerinti felülvizsgálata). EFSA Journal, 2011; 9(8): 2343. [83 oldal], megjelent: 2012. szeptember 3-án.

(7) Európai Élelmiszerbiztonsági Hatóság; Modification of the existing MRLs for indoxacarb in various crops (Az indoxakarb egyes terményekre vonatkozó jelenlegi MRL-jének módosításáról). EFSA Journal, 2012; 10(7): 2833. [33 oldal], megjelent: 2012. szeptember 5-én.

(8) Európai Élelmiszerbiztonsági Hatóság; Review of the existing maximum residue levels (MRLs) for pyraclostrobin according to Article 12 of Regulation (EC) No 396/2005. (A piraklosztrobin megengedett szermaradék-határértékének a 396/2005/EK rendelet 12. cikke szerinti felülvizsgálata). EFSA Journal, 2011; 9(8): 2344. [92 oldal].

(9) Európai Élelmiszerbiztonsági Hatóság; Modification of the existing MRLs for pyraclostrobin in various crops (A piraklostrobin egyes terményekre vonatkozó jelenlegi MRL-jének módosításáról). EFSA Journal, 2011; 9(3): 2120. [41 oldal].

(10) Európai Élelmiszerbiztonsági Hatóság; Modification of the existing MRLs for pyraclostrobin in leafy brassica and various cereals (A piraklostrobin a leveles káposztafélékre és egyes terményekre vonatkozó jelenlegi MRL-jének módosításáról). EFSA Journal, 2012; 10(3): 2606. [36 oldal].

(11) A peszticid-szermaradékok Codex-bizottságának jelentései itt érhetők el:

http://www.codexalimentarius.org/download/report/777/REP12_PRe.pdf

Joint FAO/WHO food standards programme Codex Alimentarius Commission (A FAO/WHO közös élelmiszerszabvány-programmal foglalkozó Codex Alimentarius Bizottság). 35. ülés, II. és III. függelék. Olaszország, Róma, 2012. július 27.

(12) Tudományos alátámasztó munka a peszticid-szermaradékok Codex-bizottságának (CCPR) 44. ülésén képviselendő uniós álláspont előkészítéséhez. EFSA Journal, 2012; 10(7): 2859. [155 oldal].